Emilia-Romagna

Emilia-Romagna (IPA: [eˈmiːlja roˈmaɲɲa]) egy régió Olaszországban. Földrajz Emilia-Romagna régiót északról a Pó folyó, keletről az Adriai-tenger, délről pedig az Appenninek vonulata határolja. Déli részén San Marinóval is határos. Emilia-Romagna régió kilenc megyéből áll, területe 22 446 km², és Olaszországban a hatodik helyen áll. A régió közel fele (48%) síkságból áll, míg 27%-a dombos és 25%-a hegyvidéki. Az Appenninek régióbeli szakaszát a flysch, a badland erózió (calanques) és a barlangok jellemzik. A hegyek több mint 300 km hosszan húzódnak északról délkelet felé, és csak három 2000 m feletti csúcsuk van: a Monte Cimone (2165 m), a Monte Cusna (2121 m) és az Alpe di Succiso (2107 m). A síkságot a tenger fokozatos visszahúzódása alakította ki a Pó-medencéből és a folyók által lerakott törmelék. Az ókorban szinte teljesen mocsaras terület volt, történelmét az emberek kemény munkája jellemzi, akik a jobb életszínvonal elérése érdekében igyekeztek visszaszerezni és átalakítani a földet. A geológia változatos, északon lagúnák és sós területek, a régió többi részén pedig számos termálvízforrás található, amelyek a történelem különböző időszakaiban a felszínre törő talajvíznek köszönhetőek. A folyók mindegyike az Appenninekben ered, kivéve a Pót, amelynek forrása az Alpokban, Piemontban található. Emilia-Romagna északi határa 263 km hosszan követi a folyó útját. A régió mérsékelt égövi lombos és vegyes erdőkkel borított, a növényzetet övekre lehet osztani: a kocsányos tölgy-európai gyertyán öv – a Pó-síkság (Pianura Padana) és az Adria partvidéke – amelyet ma (a Ferrara tartománybeli Mesóla erdő kivételével) gyümölcsösök, búza- és cukorrépaföldek borítanak, a kocsányos tölgy-európai komló-gyertyán öv az alacsonyabb lejtőkön 900 m magasságig, az európai bükk-ezüstfenyő öv 1000 és 1500 m között és a végső hegyi puszták övezete. Emilia-Romagna két olasz nemzeti parkkal rendelkezik, a Foreste Casentinesi Nemzeti Parkkal és az Appennino Tosco-Emiliano Nemzeti Parkkal. Természetvédelmi területek Nemzeti park: Foreste Casentinesi, Monte Falterone és Campigna Nemzeti Park (Parco nazionale delle Foreste Casentinesi, Monte Falterona e Campigna) - Toszkána régióval közösen. Toszkán-Emiliai Appenninek Nemzeti Park (Parco nazionale dell'Appennino Tosco-Emiliano) - Toszkána régióval közösen. Történelem Az ókori római Aemilia tartomány nevét a rajta keresztülhaladó Via Aemilia után kapta, mely Piacenzát és Riminit kötötte össze. Augustus császár közigazgatási reformja után Aemilia lett Itália nyolcadik provinciája. A 4. században Aemilia és Liguria egy tartománnyá egyesült. A bizánci időkben Ravennában már exarchátus működött. Ekkoriban a longobárdok ellenőrizték a területet. Kis Pipin 755-ben Rómának ajándékozta Ravennát és a környező falvakat. A fontosabb emiliai települések – Ferrara, Modena, Reggio, Parma, Piacenza – független városállamokká váltak. Romagna és Modena kormánya a 19. század elején olyan korrupt és kapzsi volt, hogy 1821-ben a lakosság felkelt ellenük, a lázadást azonban rövid idő múlva leverték. 1848–49-ben a következő forradalmat az osztrák csapatok ismét elfojtották. 1861-ben az Emiliát alkotó fejedelemségek és Romagna pápai tartomány betagolódtak az Olasz Királyságba. Az 1948-as alkotmányban a két tájegységet egyesítették egymással, megalkotva Emilia-Romagna közigazgatási régiót. Közigazgatás Emilia-Romagna régiója kilenc megyéből (provincie) áll, a legfiatalabb ezek közül az 1992-ben önállóvá tett Rimini megye, amely korábban Forlì (a mai Forlì-Cesena) része volt. A régió területébe ékelődik (enklávé) az önálló törpeállam, a San Marino Köztársaság. Emilia-Romagna megyéi Bologna (Provincia di Bologna), közigazgatási székhelye Bologna (60) Ferrara (Provincia di Ferrara), közigazgatási székhelye Ferrara (26) Forlì-Cesena (Provincia di Forlì-Cesena), közigazgatási székhelye Forlì (30) Modena (Provincia di Modena)- közigazgatási székhelye Modena (47) Parma (Provincia di Parma), közigazgatási székhelye Parma (47) Piacenza (Provincia di Piacenza), közigazgatási székhelye Piacenza (48) Ravenna (Provincia di Ravenna), közigazgatási székhelye Ravenna (18) Reggio Emilia (Provincia di Reggio nell'Emilia), közigazgatási székhelye Reggio Emilia (45) Rimini (Provincia di Rimini), közigazgatási székhelye Rimini (20) Világörökségi helyszínek Ferrara óvárosa a Pó deltája Modena: katedrális, Piazza Grande, Torre Civica Ravenna ókeresztény és bizánci műemlékei Galéria Jegyzetek Források http://www.linktour.it/ Archiválva 2011. május 11-i dátummal a Wayback Machine-ben További információk Emilia-Romagna lap.hu - linkválogatás (magyarul) kapcsolódó szócikkek Emilia Romagna